Gautreinwerkers sê oor stakingArgieffoto: Verskaf Die United National Transport Union (Untu) het Sondag bekend gemaak sy lede wat vir die Gautrein werk, gaan vanaand om middernag begin staak. Untu het Dinsdag ŉ 48 uur-kennisgewing aan Bombela, die maatskappy wat die Gautrein bedryf, gestuur om hulle in te lig dat Untu-lede aan ŉ beskermde staking gaan deelneem. Dit is die eerste keer dat Gautrein-werkers oor lone sal staak. Steve Harris, algemene sekretaris van Untu, het gesê dié stap volg nadat verskeie loononderhandelinge met Bombela op ŉ dooiepunt uitgeloop het. “Bombela weier om sy finansiële state bekend te maak. Die maatskappy beweer al die Gautrein se wins gaan aan ŉ Franse maatskappy, maar weier om bekend te maak wat sy wins is,” het Harris gesê. Die vakbond het Maandag ŉ massavergadering by die Midrand-stasie gehou waartydens die meerderheid van sy lede ten gunste van die staking gestem het. Untu het gesê sy eise is gegrond op “die huidige wêreldwye ekonomiese resessie wat ŉ verwoestende uitwerking op die daaglikse lewe” van sy lede het. Untu eis ŉ verhoging van 10% op die basiese salaris plus ŉ verhoging van 113% op ŉ behuisingstoelaag (van R750 tot R1 600), plus ŉ nuwe vervoertoelaag van R800 vir werkers wat nie op skof is nie, plus ŉ verhoging van 101% vir ŉ vervoertoelaag vir nagdiens (van R31,84 tot R64 per skof), met ŉ 10%-verhoging vir nagskof, mediesefondstoelaag van 55/45 en ŉ R20 000-bonus per werknemer per jaar (ŉ algehele verhoging van 19,6%). “Untu wil graag vooraf om verskoning vra aan pendelaars wat deur die staking geraak gaan word. Untu-lede het geen ander keuse as om aan ŉ beskermde staking deel te neem nie. Dit is Untu se laaste uitweg, in ooreenstemming met die Grondwet en Arbeidswet, om hul werkgewer te dwing om op hul eise ag te slaan,” het Harris bygevoeg.